PRIMĂRIA MUNICIPIULUI SATU MARE

SERVICIUL INVESTIȚII, GOSPODĂRIRE – ÎNTREȚINERE

DIRECŢIA ECONOMICĂ

NR. 18.170/ 25.03.2022

 În temeiul prevederilor art.136 alin. (8) lit. b) din OUG nr. 57/2019 privind Codul Administrativ, cu modificările și completările ulterioare,

 Serviciul Investiții, Gospodărire-Întreținere și Directorul executiv al Direcției economice formulează următorul:

**RAPORT DE SPECIALITATE**

la proiectul de hotărâre privind aprobarea studiului de fezabilitate și a indicatorilor tehnico-economici pentru obiectivul de investiție: **Conductă de aducțiune apă potabilă pe str. 24 Ianuarie, mun. Satu Mare**

Proiectul vizează realizarea unei conducte de aducțiune apă potabilă pe str. 24 Ianuarie, în municipiul Satu Mare.

Alimentarea cu apă a zonei sud, sud-est al municipiului Satu Mare, precum și a unor comune situate în apropierea municipiului, este asigurată prin două conducte de distribuție, care traversează râul Someș pe podul de fier CFR. Aceste conducte sunt ramificate de la conducta de aducțiune de la Uzina de apă Mărtinești, pe b-dul Henri Coandă, în zona pasajului CFR. În cazul unei defecțiuni pe această porțiune, toată zona sudică mai sus menționată a municipiului rămâne fără apă potabilă. Realizarea investiției are ca scop prevenirea unor astfel de situații, prin executarea unei conducte de aducțiune pe str. 24 Ianuarie, în continuarea conductei dinspre str. Strandului, conductă care va avea traseu relocat în cadrul proiectului “Pod peste râul Somes zona Strandului, în municipiul Satu Mare“. Conducta de aducțiune proiectată va fi întregită cu conducta de apă existentă în rambleul căii ferate prin intermediul unei cămin de vane.

 Beneficiarii direcți ai acestei lucrări sunt locuitorii din zona sud, sud-estică a municipiului Satu Mare, dar realizarea investiției (prin reîntregirea sistemului de alimentare cu apă, și asigurarea eficientă a alimentării cu apă din punct de vedere tehnic și funcțional) este benefică pentru minim 2/3 din locuitorii municipiului Satu Mare, aproximativ 75.000 locuitori.

 Soluția optimă pentru acest proiect constă în realizarea unei conducte de aducțiune apă potabilă din fontă ductilă FD DN 700 mm, în lungime totală de 246 ml, pe str. 24 Ianuarie, în continuarea conductei de aducțiune DN 800 mm, relocată, prin căminul de vane proiectat în intersecția străzilor 24 Ianuarie – Ștrandului (din cadrul proiectului “Pod peste râul Somes zona Strandului, în mun. Satu Mare “). Conducta proiectată va fi întregită cu conducta de apă existentă, din otel OL 500mm prin intermediul unui camin de vane proiectat , la cca. 10 - 11 m distanță față de axul căii ferate.

 Valoarea totală a obiectivului de investiții, exprimată în lei, conform Devizului general :

412.788,65 lei fără TVA / 489.663,60 lei cu TVA, din care C+M :

332.150,00 lei fără TVA / 395.258,50 lei cu TVA

Durata de execuție estimată a investiției este de 6 luni.

 Raportat la numărul de beneficiari costul unitar al investiției este 412.788,65 lei/75.000 pers = 5,50 lei/persoană echivalent a 1,11 euro/persoană sub valoarea standardului de 1250 euro/locuitor definit pentru programul Anghel Saligny. (curs 1 euro = 4,9452 lei la data de 22.03.2022).

 Documentația predată respectă în linii mari conținutul cadru al studiilor de fezabilitate definit în HG nr. 907/2016.

 Avizele și acordurile solicitate prin Certificatul de urbanism sunt obținute. Ridicarea topografică este întocmită și vizată de OCPI.

 Raportat la prevederile art. 41, art. 44, aliniat (1) din Legea nr. 273/2006 privind finanțele publice locale, cu modificările și completările ulterioare, potrivit cărora: ” ….. Cheltuielile pentru investiții publice și alte cheltuieli de investițiifinanțate din fonduri publice locale se cuprind în proiectele de buget, în baza programului de investiții publice al fiecărei unități administrativ-teritoriale, întocmit de ordonatorii principali de credite, care se prezintă și în secțiunea de dezvoltare, ca anexa la bugetul inițial și, respectiv, rectificat, și se aprobă de autoritățile deliberative…… Pot fi cuprinse în programul de investiții publice numai acele obiective de investiții pentru care sunt asigurate integral surse de finanțare prin proiectul de buget multianual, potrivit art. 38. ….. Documentațiile tehnico-economice ale obiectivelor de investiții noi, a căror finanțare se asigura integral sau în completare din bugetele locale, precum și ale celor finanțate din împrumuturi interne și externe, contractate direct sau garantate de autoritățileadministrației publice locale, se aprobă de către autoritățile deliberative….”

Raportat și la prevederile art. 129, alin (4), lit. d) din O.U.G. 57/2019 privind Codul administrativ, cu modificările și completările ulterioare, potrivit cărora consiliul local aprobă, la propunerea primarului, documentațiile tehnico-economice pentru lucrările de investiții,

Ținând cont și de documentația suport (Referatul privind înaintarea spre avizare Comisiei tehnico-economice a studiului de fezabilitate și a indicatorilor tehnico-economici ai obiectivului de investiție ”Conductă de aducțiune apă potabilă pe str. 24 Ianuarie, mun.Satu Mare”, procesul verbal al Comisiei tehnico-economice, Studiul de fezabilitate ”Conductă de aducțiune apă potabilă pe str. 24 Ianuarie, mun.Satu Mare”), proiectul de hotărâre se înaintează Consiliului Local al Municipiului Satu Mare cu propunere de aprobare.

 **Director executiv Șef serviciu**

 ec.Ursu Lucica ing. Szűcs Zsigmond

Întocmit,Szucs Zsigmond 2 ex.